
Mit rejtenek a spanyol terpeszkedő kifejezések? A funkcióigés szerkezetek német-spanyol kontrasztív vizsgálata

A dolgozat német alapokból kiindulva tesz kísérletet a spanyol nyelv kevéssé kutatott és sokat vitatott funkcióigés szerkezeteinek definiálására, azonosítására valamint kiválasztott szempontok szerint történő vizsgálatára.
Elsőként a funkcióigés szerkezetek jelenlegi, német és spanyol nyelvű nyelvtankönyvek által képviselt definíciói kerülnek részletes bemutatásra. Az 5 német és 3 spanyol leíró nyelvtankönyv által tárgyalt ismérvek egy olyan átfogó ún. kritériumrendszer alapját képezik, mely segítségével lehetőségünk nyílik a német és a spanyol nyelv funkcióigés szerkezeteinek azonosítására valamint más nyelvi egységektől történő elkülönítésére.
Ezen kritériumrendszer spanyol nyelvre történő empirikus alkalmazásával hoztuk létre a spanyol egyik első, tudományos alapokon nyugvó funkcióigés szerkezeteinek listáját. A gyűjtemény statisztikai elemzése valamint néhány kiválasztott aspektus szerint történő vizsgálata e két nyelv között szembetűnő hasonlóságokra ill. különbségekre mutatott rá. Másrészt a spanyol igei szemlélet, az igei vonzatok valamint néhány igenemet érintő kérdés vizsgálata azt a további célkitűzést tette szükségessé, hogy a spanyol funkcióigés szerkezetek képzésének bizonyos szabályszerűségeit is vizsgáljuk. A dolgozat tehát nem csak a cselekvő-szenvedő szerkezetek közötti regularitások felismerésére, leírására törekszik, hanem olyan produktív törvényszerűségek azonosítására is kísérletet tesz, melyek a spanyol funkcióigés szerkezetek főigékből történő képzését is magyarázzák.
A tárgyalt törvényszerűségek ugyanakkor a már használatban lévő funkcióigés szerkezetek leírásán túl további lehetséges alakok produktív képzésére is felhasználhatóak. Ezzel a dolgozat interdiszciplináris jelleget ölt: a spanyol nyelvű funkcióigés listák számítógépbe táplálásával meggyőződésünk szerint tökéletesíthető lenne a számítógépes fordítás, miközben a törvényszerűségek prognosztizáló jellege lehetőséget biztosít arra, hogy a gépi fordítás lépést tarthasson az „új”, azaz már előrevetített szerkezetek nyelvhasználatban való elterjedésével.



